
[bookmark: TextBodyBegin]Parlamentul European,
–	având în vedere cererea de ridicare a imunității deputatului Grzegorz Braun, primită prin scrisoarea din 31 octombrie 2025 din partea Procurorului General al Republicii Polone, prin care se transmite o cerere a comandantului-șef al Poliției poloneze în legătură cu inițierea unei proceduri penale împotriva lui Grzegorz Braun, și anunțată în Parlament la 13 noiembrie 2025,
–	având în vedere că se consideră că Grzegorz Braun a renunțat la dreptul de a fi audiat, în conformitate cu articolul 9 alineatul (6) din Regulamentul de procedură,
–	având în vedere articolele 8 și 9 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
–	având în vedere hotărârile Curții de Justiție a Uniunii Europene din 21 octombrie 2008, 19 martie 2010, 6 septembrie 2011, 17 ianuarie 2013 și 19 decembrie 2019[footnoteRef:2], [2:  	Hotărârea Curții de Justiție din 21 octombrie 2008, Marra/De Gregorio și Clemente, pronunțată în cauzele conexe C-200/07 și C-201/07, ECLI:EU:C:2008:579, Hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102, Hotărârea Curții de Justiție din 6 septembrie 2011, Patriciello, C-163/10, ECLI: EU:C:2011:543; Hotărârea Tribunalului din 17 ianuarie 2013, Gollnisch/Parlamentul, T-346/11 și T-347/11, ECLI:EU:T:2013:23, Hotărârea Curții de Justiție din 19 decembrie 2019, Junqueras Vies, C-502/19, ECLI:EU:C:2019:1115.] 

–	având în vedere articolul 105 alineatele (2) și (5) din Constituția Republicii Polone,
–	având în vedere articolul 5 alineatul (2), articolul 6 alineatul (1) și articolul 9 din Regulamentul său de procedură,
–	având în vedere raportul Comisiei pentru afaceri juridice (A10-0118/2026),
A.	întrucât, prin scrisoarea din 31 octombrie 2025, Procurorul General al Republicii Polone a transmis o cerere din partea comandantului-șef al Poliției poloneze, de ridicare a imunității lui Grzegorz Braun, deputat în Parlamentul European ales în Polonia, în legătură cu presupuse infracțiuni care au avut loc în 2025;
B.	întrucât, potrivit cererii, la 10 iulie 2025, în timpul comemorării celei de a 84-a aniversări a masacrului populației evreiești, în timp ce se afla alături de un grup de persoane în mijlocul unui drum public din Jedwabne, Grzegorz Braun ar fi obstrucționat traficul pe acest drum; întrucât presupusele fapte constituie o infracțiune prevăzută la articolul 90 alineatul (1) din Legea din 20 mai 1971 – Codul infracțiunilor minore;
C.	întrucât, potrivit cererii, la 10 iulie 2025, la Jedwabne, în apropierea intrării în cimitirul evreiesc, în timpul comemorării celei de a 84-a aniversări a masacrului populației evreiești, în timp ce se afla în picioare alături de un grup de alte persoane în mijlocul unui drum public, se presupune că Grzegorz Braun nu a respectat ordinele unui agent de poliție prin care i se solicita să se comporte în conformitate cu legea și să permită vehiculelor să treacă, obstrucționând astfel în mod deliberat și semnificativ exercitarea atribuțiilor oficiale; întrucât presupusele fapte constituie o infracțiune prevăzută la articolul 65a din Legea din 20 mai 1971 – Codul infracțiunilor minore;
D.	întrucât Grzegorz Braun a fost ales în Parlamentul European la alegerile europene din iunie 2024 și, prin urmare, era deputat în Parlamentul European la momentul presupuselor infracțiuni;
E.	întrucât presupusele infracțiuni nu constituie o opinie sau un vot exprimat de Grzegorz Braun în exercitarea funcțiilor sale în sensul articolului 8 din Protocolul nr. 7 privind privilegiile și imunitățile Uniunii Europene, iar cererea subsecventă de ridicare a imunității sale nu are legătură cu o opinie sau un vot exprimat de acesta;
F.	întrucât articolul 9 primul paragraf litera (a) din Protocolul nr. 7 privind privilegiile și imunitățile Uniunii Europene stipulează că, pe durata sesiunilor Parlamentului European, deputații în Parlamentul European beneficiază, pe teritoriul național, de imunitățile recunoscute membrilor Parlamentului propriului stat membru;
G.	întrucât, în conformitate cu articolul 105 alineatele (2) și (5) din Constituția Republicii Polone, din ziua anunțării rezultatelor alegerilor și până în ziua expirării mandatului său, un deputat nu poate fi urmărit penal fără consimțământul Seimului și nu poate fi nici reținut, nici arestat fără consimțământul Seimului, cu excepția cazului în care a fost surprins în flagrant delict și în care reținerea sa este necesară pentru buna desfășurare a procedurilor;
H.	întrucât scopul imunității prevăzute de Protocolul nr. 7 privind privilegiile și imunitățile Uniunii Europene este de a proteja Parlamentul și pe deputații săi de proceduri judiciare în legătură cu activitățile desfășurate în exercitarea funcțiilor parlamentare și care nu pot fi disociate de aceste funcții;
I.	întrucât, în conformitate cu articolul 5 alineatul (2) din Regulamentul său de procedură, imunitatea parlamentară nu este un privilegiu personal al deputaților, ci o garanție pentru independența Parlamentului în ansamblu și a membrilor săi;
[bookmark: _Hlk223449412]J.	întrucât, în speță, Parlamentul nu a putut stabili existența fumus persecutionis, și, cu alte cuvinte, nu rezultă că intenția care stă la baza procedurii judiciare în cauză este de a prejudicia activitatea politică a lui Grzegorz Braun în calitatea sa de deputat în Parlamentul European și, prin urmare, independența Parlamentului;
K.	întrucât, pe de o parte, Parlamentul nu poate fi asimilat unei instanțe judecătorești și, pe de altă parte, în contextul unei proceduri de ridicare a imunității, deputatul în cauză nu poate fi considerat „persoană acuzată”[footnoteRef:3], [3:  	Hotărârea Tribunalului din 30 aprilie 2019, Briois/Parlamentul, T-214/18, ECLI:EU:T:2019:266.] 

1.	hotărăște să ridice imunitatea deputatului Grzegorz Braun;
2.	încredințează Președintei sarcina de a transmite imediat prezenta decizie, precum și raportul comisiei competente, autorității competente a Republicii Polone și deputatului Grzegorz Braun.




image1.png




